Geslagsdele in vrieskas: Deen se vrou doodgeskietPeter Frederiksen in die hof. Foto: ANA Brig. Hangwani Mulaudzi, woordvoerder van die Valke, het gesê Anna Molise (28) is Dinsdagaand vier keer geskiet terwyl sy besig was om haar huis in Naledi, Maseru, te verlaat. Volgens Mulaudzi het sy Woensdag aan haar wonde beswyk. Peter Frederiksen (63) staan tereg op drie aanklagte van aanranding met die doel om ernstig te beseer, met ŉ alternatiewe aanklag van seksuele aanranding in elke saak. Frederiksen en Molise was vervreem en sy het sedert sy inhegtenisname na Lesotho teruggekeer en hul twee kinders, onderskeidelik twee en vyf jaar oud, in Bloemfontein agtergelaat. Hulle is nou in die sorg van die departement van maatskaplike ontwikkeling. Muluadzi het gesê niemand is nog in hegtenis geneem nie en dat die Valke nou met die polisie in Lesotho saamwerk. Hy het ook bevestig dat Molise getuiebeskerming aangebied is, maar dit van die hand gewys het. Mulaudzi is van mening dat daar steeds ŉ sterk saak teen Frederiksen is hoewel Molise vir die staat sou getuig het. Hy het gesê ander moontlike getuies het reeds na vore gekom. Frederiksen moet aanstaande maand weer in die hof verskyn. Klik hier vir alle vorige berigte oor die saak op Maroela Media.